FOLOSIREA FORŢEI ŞI A AMENINŢĂRII CU FORŢA. DEROGĂRI DE LA PRINCIPIILE CARTEI ONU
FOLOSIREA FORŢEI ŞI A AMENINŢĂRII CU FORŢA. DEROGĂRI DE LA PRINCIPIILE CARTEI ONU
 
THE USE OF FORCE AND THREAT OF FORCE. DEROGATIONS
FROM THE UN CHARTER PRINCIPLES
Cpt.just.mil.drd. Sorina RĂDUICĂ[1]
No question has more preoccupied discussions of international law and international relations than that of the legitimacy and wisdom of the use of force. From the „just war” doctrines of the Middle Ages to the Westphalian concept of a sovereign state’s „right” to wage war for whatever ends the sovereign judged right to the contorted efforts of 19th Century legal scholars to avoid the problems of the legitimacy of „war” by defining all kinds of military operations as something other than „war” to the futile efforts of the League of Nations and the Kellogg-Briand Pacts to – with various reservations and ambiguities – „outlaw” war to today’s discussion of the distinctions between preventive and pre-emptive use of force and the rise of „humanitarian intervention” as a politically correct form of warfare, practical political and military leaders, as well as legal scholars and scholars of international relations, have wrestled with the question of when use of military force is a legitimate instrument of statecraft.

Legitimitatea este recunoscută prin prisme diferite de către state. Este aproape o axiomă faptul că multilateralismul este preferabil bilateralismului din perspectiva statelor mici şi mijlocii. Pentru marile puteri însă este mai firesc ca problemele internaţionale să poată fi abordate unilateral sau în cercuri “minilaterale” restrânse. Creşterea interdependenţelor şi globalizarea economică pot determina marile puteri să ia în considerare şi celelalte state în elaborarea de decizii macro-economice, dar în esenţa ele sunt generatoarele de decizii în această sferă. Aceasta categorie de teme de interes comun se extinde permanent, ca anvergura si profunzime. Regimurile internaţionale care le guvernează dobândesc o legitimitate rezultată din modul de funcţionare al ONU, ca asociaţie de state suverane şi ca singura organizaţie interguvernamentală universală. În acest mod se utilizează fundamentul politic şi moral ca pre-condiţie pentru aderarea unui număr maxim de state la un anumit instrument.
Situaţia geopolitică internaţională a ridicat serioase probleme referitoare la interpretarea regulilor referitoare la folosirea forţei în relaţiile dintre state.
Carta ONU constituie, în prezent, temeiul interzicerii recurgerii la forţă. În enumerarea din articolul 1, a scopurilor Organizaţiei, figurează, pe primul plan, ca obiectiv al acesteia: “Să menţină pacea şi securitatea internaţională şi în acest scop să ia măsuri colective eficace pentru prevenirea şi înlăturarea ameninţărilor împotriva păcii şi pentru reprimarea actelor de agresiune sau a altor încălcări ale păcii”.
Obligaţia fundamentală, impusă statelor membre, de a se abţine de la recurgerea la forţă, este enunţată în articolul 2, paragraful 3 şi 4, sub forma angajamentului pozitiv prin care vor soluţiona diferendele lor internaţionale prin mijloace paşnice, în aşa fel încât pacea şi securitatea internaţională, precum şi justiţia să nu fie puse în primejdie şi a angajamentului negativ de a nu recurge la forţă, sens în care se vor abţine, în relaţiile lor internaţionale[2], de a recurge la ameninţarea cu forţa sau la folosirea forţei, fie împotriva integrităţii teritoriale ori a independenţei politice a vreunui stat, fie în orice alt mod incompatibil cu scopurile Naţiunilor Unite.
Sfera paragrafului 4 al articolului 2 din Cartă, este foarte largă[3], nefiind vorba numai de război propriu-zis, ci şi de folosirea oricărui fel de forţe care sunt interzise. De asemenea, este vorba şi de ameninţarea cu forţa, dar această interdicţie vizează nu numai ameninţarea cu forţa sau folosirea forţei împotriva integrităţii teritoriale sau independenţei politice a unui stat, ci, şi orice alt mod care ar fi incompatibil cu scopurile ONU. Întrucât printre scopurile ONU, se află menţinerea păcii şi securităţii internaţionale şi dezvoltarea de relaţii prieteneşti între naţiuni, cooperarea dintre ele, se apreciază că probabilitatea ca recursul la forţă să poată fi licit este, în mod teoretic, foarte redusă. Este greu de imaginat, dat fiind universalitatea ONU, că obligaţiile enumerate în articolul 2 din Cartă nu ar reflecta, în acest domeniu, poziţia dreptului cutumiar şi nu numai pe aceea a dreptului convenţional.[4]
Interzicerea folosirii forţei nu are în vedere cazurile în care aceasta este folosită cu asentimentul statului primitor, în măsura în care organul care a consimţit la aceasta este competent în baza Constituţiei statului respectiv, iar intervenţia este licită.
Potrivit Cartei ONU, cel învestit cu puterea de a asigura respectarea prevederilor articolului 2, paragraf 3 şi 4, este Consiliul de Securitate care constată existenţa oricărei ameninţări împotriva păcii sau oricărui act de agresiune şi va face recomandări ori va hotărî ce măsuri vor fi luate în conformitate cu articolele 41 şi 42 pentru menţinerea sau restabilirea păcii şi securităţii internaţionale (art.39).
Aşadar, Carta lasă, prin această derogare, posibilitatea folosirii legale a forţei, ca măsură de constrângere prevăzută de art.42, pentru a sancţiona pe agresor dar numai prin decizia Consiliului de Securitate.
Recomandările prevăzute la art.39 au caracter de avertizare, ca şi recomandările art.40, care se referă la măsurile provizorii pentru prevenirea agravării unor situaţii. Consiliul poate ca, înainte de a face recomandări sau a hotărî asupra măsurilor care trebuiesc luate, potrivit art.39, să invite părţile interesate să se conformeze măsurilor provizorii pe care le consideră necesare.[5]
Printre funcţiile principale ale Consiliului de Securitate se enumeră menţinerea păcii şi securităţii internaţionale şi reglementarea diferendelor dintre state. În acest scop la dispoziţia sa au fost puse o serie de mijloace graduale, în raport cu gravitatea diferendului pe care îl are de soluţionat.
Potrivit Convenţiei de la Haga din 1907, diferendele internaţionale pot fi împărţite în diferende politice şi diferende juridice, iar conform art. 36 din Statutul Curţii Internaţionale de Justiţie următoarele diferende au caracter juridic: interpretarea unui tratat; orice problemă de drept internaţional; existenţa oricărui fapt, care dacă ar fi stabilit, ar constitui încălcarea unei obligaţii internaţionale; natura şi întinderea despăgubirilor datorate pentru încălcarea unei obligaţii internaţionale. După această distincţie făcută, se consideră că aceste diferende de ordin juridic ar urma să fie supuse Curţii Internaţionale de Justiţie, iar cele politice să fie soluţionate prin mijloace politico-diplomatice. În realitate, nu se poate face o dinsticţe netă între diferendele politice şi cele juridice, întrucât, de cele mai multe ori, un diferend prezintă atât aspecte juridice cât şi politice.[6]
Statele pot recurge la mijloace paşnice pentru soluţionarea diferendelor internaţionale, conform articolului 33 al Cartei Organizaţiei Naţiunilor Unite: mijloace de ordin diplomatic – negocierea, medierea, ancheta şi concilierea internaţională; mijloace de ordin jurisdicţional – arbitrajul internaţional şi jurisdicţia internaţională, precum şi prin recurgerea la organisme sau acorduri regionale asigurate de organizaţiile internaţionale, ori prin alte mijloace paşnice la alegerea lor. Consiliul de Securitate este abilitat să invite părţile interesate să se conformeze “măsurilor provizorii pe care le socoteşte necesare sau de dorit”, să decidă care măsuri dintre cele care nu implică folosirea forţei armate, pot fi luate pentru a da efect deciziilor sale şi să invite membrii ONU să aplice aceste măsuri.
Consiliul de Securitate este abilitat să aplice măsurile de constrângere, conform art.41 şi 42 din Cartă, orice acţiune neautorizată de acesta fiind contrară normelor de drept internaţional. Potrivit art.51 din Carta, “constrângerea poate fi utilizată individual sau colectiv”. Consiliul de Securitate poate adopta sancţiuni cu caracter preventiv, cu caracter coercitiv, cu caracter economic, militar, disciplinar, dar poate dispune şi măsuri provizorii, de natură a nu leza drepturile, pretenţiile sau poziţia părţilor, totodată poate aplica măsuri de constrângere de natură militară sau nemilitară împotriva unui stat care s-a făcut vinovat de săvarşirea unor acte ce ameninţă sau încalcă pacea, sau constituie act de agresiune.
Un exemplu în acest sens este intervenţia militară colectivă a forţelor Organizaţiei Naţiunilor Unite în Irak, ca urmare a agresiunii acestui stat, asupra statului Kuweit (anul 1991); intervenţia forţelor aliate NATO în Kosovo (anul 1999), fără autorizarea Consiliului de Securitate, intervenţie ce a fost în fapt o agresiune militară împotriva Yugoslaviei, motivată de încălcarea grosolană a drepturilor albanezilor în Kosovo.
Carta, lasă prin această derogare, posibilitatea de folosire legală a forţei ca formă a legitimei apărări, pentru exercitarea dreptului la legitimă apărare individuală sau colectivă.
Cele două derogări dau dreptului de legitimă apărare două sensuri: lato sensu, care desemnează forţa armată faţă de acţiunile unui stat care, recurgând la forţă în mod ilegal, violează normele imperative ale dreptului internaţional, cât şi acţiunile întreprinse de ONU şi organizaţiile regionale în cazul unei ameninţări contra păcii sau a unui act de agresiune. Stricto sensu, acest drept se referă la dreptul la autoapărare, individuală sau colectivă, aceasta fiind singura situaţie legală de folosire a forţei armate fără autorizarea Consiliului de Securitate. Acest drept se poate exercita numai în trei situaţii: în caz de agresiune armată; dacă actul de agresiune armată este anterior măsurilor de autoapărare şi dacă actul de agresiune prezintă o anumită gravitate.[7]
Recurgerea la forţă şi la ameninţarea cu forţa constituind o violare a Cartei ONU, iar războiul de agresiune o crimă împotriva păcii, este firesc ca pentru atingerile aduse păcii şi securităţii internaţionale, suveranităţii, integrităţii teritoriale şi independenţei politice a statelor prin comiterea unor acte de agresiune să se pună problema angajării răspunderii internaţionale. Rezoluţia Adunării Generale a ONU nr. 3314/14.12.1974 privind adoptarea Definiţiei agresiunii, statuează în mod expres în art. 5 că “agresiunea dă naştere la răspundere internaţională”. Totodată răspunderea internaţională are o dublă finalitate: evitarea diferendelor, precum şi a folosirii forţei sau ameninţării cu forţa, toate acestea, sub impulsul acelor consideraţiuni de ordin politic sau teoretic, care împart răspunderea de drept internaţional.
Caracterul ilicit al aplicării forţei armate este stabilit de Consiliul de Securitate al ONU, care examinează fapta de agresiune a unui stat împotriva altui stat după următoarele criterii: a) situaţia statelor la începutul conflictului armat determină caracterul acţiunilor întreprinse ulterior în raport cu normele dreptului internaţional; b) caracterul obiectiv al anteriorităţii – săvârşirea faptelor în ordine cronologică. Aceste criterii sunt acceptabile în cazul în care fapta de aplicare a forţei armate este comisă de către un stat şi este calificată drept agresiune.
Sistemul Cartei Naţiunilor Unite prezintă, la modul conceptual, o regulă prevăzută de articolul 2, alineatul 4, şi două cazuri în care se admite folosirea forţei: exercitarea dreptului la legitimă apărare individuală sau colectivă în cazul unui atac armat (art. 51) şi, respectiv, în baza hotărârii Consiliului de Securitate al ONU (art. 39-42). Aşadar, dreptul internaţional admite următoarele situaţii când se poate recurge în mod legal la folosirea forţei armate în relaţiile internaţionale:
Prima şi cea mai importantă excepţie pe care o prevede Carta ONU este aceea din articolul 51 – “ Nici o dispoziţie din prezenta Cartă nu aduce atingere dreptului inerent de autoapărare, indivuduală sau colectivă, în cazul în care se produce un atac armat împotriva unui membru al Naţiunilor Unite, până când Consiliul de Securitate va fi luat măsurile necesare pentru menţinerea păcii şi securităţii internaţionale”. Cu alte cuvinte, Carta lasă, prin această derogare, posibilitatea de folosire legală a forţei ca formă a legitimei apărări, pentru exercitarea dreptului la legitimă apărare individuală sau colectivă.
Este cunoscut faptul că în toate sistemele juridice, se admite dreptul la legitimă apărare, el fiind un concept general de drept, iar Carta ONU nu putea să nu reflecte acest concept.[8] Dreptul la legitimă apărare este una dintre cele mai reprezentative instituţii contemporane, fundamentat, din punct de vedere juridic, pe principiul nefolosirii forţei şi ameninţării cu forţa şi motivat, sub raport politicomilitar, pe necesitatea prevenirii şi descurajării agresiunii şi implicit, a protejării fiinţei naţionale a statelor. Ca urmare, prin consemnarea în Carta ONU a acestei instituţii, au fost scoase în afara legii unele practici existente în viaţa internaţională, precum autoprotecţia, represaliile armate, dreptul de intervenţie, autoapărare preventivă, care confereau statelor dreptul discreţionar de a recurge la forţa armelor. Aceasta a reprezentat, totodată, saltul calitativ înregistrat de la dreptul nelimitat al statelor de a recurge la războiul de agresiune, la interdicţia generală de folosire a forţei şi a ameninţării cu forţa şi a utilizării licite a forţei în cazuri strict precizate. Legitima apărare, presupune dreptul unui stat, împotriva caruia a avut loc un atac efectiv din partea altui stat, de a răspunde agresiunii cu forţele sale armate.
Când într-o societate organizată se ripostează împotriva atacului se răspunde, de fapt, la o agresiune cu o agresiune, săvârşindu-se, astfel, o infracţiune prevazută de dreptul penal naţional sau internaţional, care interzic actele de răzbunare şi uzul individual de forţă.
Totuşi, potrivit prescripţiilor legale, această faptă nu este săvârşită cu vinovaţie, deoarece făptuitorul, fie el individ sau stat, nu a acţionat cu voinţa liberă, ci constrâns de necesitatea apărării valorilor sociale protejate de ordinea juridică şi ameninţate grav prin agresiunea ilicită. Din acest motiv, în cazul legitimei apărări, legea dispune că vinovaţia şi caracterul penal al faptei sunt înlăturate atât în cazul indivizilor, cât şi al statelor care folosesc forţa împotriva unei agresiuni. Între legitima apărare prevăzută de dreptul intern şi cea reglementată în relaţiile internaţionale există asemănări şi deosebiri semnificative. Doctrina penală justifică, prin diferite teorii, înlăturarea caracterului penal al faptei săvârşite în legitimă apărare, unele fiind subiective, iar altele obiective.
Legitima apărare are conotaţii specifice atât în legea internă, cât şi în cea internaţională, cu trăsături distincte în cazul apărării individuale, al securităţii colective ori în operaţiunile de sprijinire a păcii.
În dreptul internaţional, legitima apărare se referă la subiectele ordinii legale mondiale şi este un principiu juridic care dă dreptul unui stat de a reacţiona imediat şi spontan, cu forţele armate, în cazul unei agresiuni, fiind consacrat în articolul 51 al Cartei Naţiunilor Unite. Se observă că, la fel ca în dreptul naţional, legitima apărare înlatură răspunderea internaţională a statului care reacţionează la o agresiune armată cu folosirea forţei armate, fiind o acţiune utilă şi necesară, o excepţie de la principiul fundamental al dreptului internaţional public de nerecurgere la forţă şi la ameninţarea cu forţa, fie împotriva integrităţii teritoriale ori a independenţei politice a vreunui stat, fie în orice alt mod, incompatibil cu scopurile Naţiunilor Unite.
Specificul dreptului internaţional de a crea o ordine juridică de tip orizontal, fară existenţa unor autorităţi mondiale supranaţionale, superioare statelor suverane, face ca războiul purtat în legitimă apărare să fie întotdeauna legitim şi legal în urmatoarele condiţii şi limitări obiectiv determinate :
a) Existenţa unui act de agresiune cu folosirea forţei armate. Stabilirea cu precizie a existenţei unui act de agresiune prezintă o mare importanţă, atât teoretică dar mai ales practică, însă şi o evidentă dificultate. Importantă, pentru că marchează momentul când, din punct de vedere juridic, se naşte dreptul la autoapărare, iar dificultatea rezidă în faptul că nu orice folosire a forţei armate este un act de agresiune, cum nici riposta la o asemenea folosire a forţei nu este un act de autoapărare. În doctrina dreptului internaţional şi în reuniuni internaţionale s-au exprimat diverse opinii, unele încercând să lărgească sfera dreptului la autoapărare, altele să-l restrângă.
Raportate la prevederile articolului 51 din Carta ONU, atât teoriile care încearcă să lărgească sfera dreptului la autoapărare, cât şi cele care caută să-l restrângă sunt deopotrivă greşite. În virtutea acestui articol, statelor li se reconoaşte dreptul de a recurge la arme numai în situaţia când devin victime ale unei agresiuni militare şi acest drept ele şi-l exercită numai din momentul în care un stat sau grup de state a pornit împotriva lui un atac armat şi până în momentul când Consiliul de Securitate intervine, luând măsurile necesare pentru a pune capăt agresiunii.
b) Anterioritatea actului de agresiune în raport cu apărarea. Apariţia dreptului de autoapărare este condiţionată de preexistenţa unui atac armat. Consacrând “dreptul inerent la autoapărare”, articolul 51 din Carta ONU face din anterioritatea atacului armat o condiţie sine qua non a naşterii acestui drept. Principiul anteriorităţii, adică primul recurs la folosirea ilicită a forţei armate, este indisolubil legat de intenţie – element unic al laturii subiective a infracţiunii – şi constituie criteriul determinant de calificare a unei fapte drept agresiune. Comiterea unei agresiuni din culpă este de neconceput. În toate cazurile, agresorul realizează caracterul ilicit al acţiunilor sale şi doreşte să le înfăptuiască. Deoarece implică elementul de iniţiativă, conceptul nu include acţiuni de ripostă comise de către statul victimă a agresiunii, a dreptului de autoapărare individuală sau colectivă, care poate consta şi în efectuarea unor acţiuni ofensive pe teritoriul statului agresor şi nici măsurile cu character de constrângere întreprinse în baza articolului 42 din Carta ONU. Conform definiţiei agresiunii (art. 2 al Rezoluţiei Adunării Generale a ONU nr. 3314/XXIX din 14.12.1974 privind adoptarea Definiţiei agresiunii), expresia “primul recurs la forţă” consacră principiul anteriorităţii, potrivit căruia statul care atacă primul cu forţa armată un alt stat comite un act de agresiune. Prin această formulare se exclude din sfera dreptului la autoapărare “atacul preventiv” şi posibilitatea de a invoca “un atac iminent” pentru a declanşa un război de agresiune.
c) Gravitatea actului de agresiune
Întrucât exercitarea dreptului la autoapărare constutie un remediu şi nu un pretext de recurgere la forţă, definiţia agresiunii se referă la actele comise cu intenţie şi care prezintă o anumită gravitate.
Anumite fapte de importanţă minoră, cum ar fi provocările, simplele incidente de frontieră care, deşi, implică ameninţarea cu forţa sau folosirea ilegală a acesteia, fiind incriminate de dreptul internaţional, nu justifică folosirea forţelor armate de către statele lezate în baza dreptului de autoapărare, deci nu constituie agresiune şi pot antrena, eventual, doar contramăsuri proporţionale. Recurgerea la forţa armată în exercitarea dreptului la autoapărare trebuie să fie proporţională cu atacul şi să fie necesară pentru respingerea agresorului.
În dreptul internaţional nu este permis ceea ce în practică şi în doctrină s-a numit “atacul preventiv”, îndreptat împotriva unei posibile agresiuni sau a unei ameninţări. Confirmarea o constituie şi faptul că în cauza Activites militaires et paramilitaires, Curtea Internaţională de Justiţie a interpretat într-un mod restrictiv, dreptul la legitimă apărare individuală, limitând-o la cazul unei agresiuni armate deja survenite şi interzicând atacurile preventive. Această abordare strictă este singura conformă cu litera şi spiritul Cartei ONU, iar flexibilitatea unor prevederi spre a justifica drumul forţei armate, şi lărgirea acestui drept ar însemna diminuarea interdicţiei, în condiţiile în care statele pot găsi tot felul de pretexte pentru a o ocoli. Din păcate, în pofida repetatelor încercări de definire a agresiunii, nici până astăzi nu s-a putut adopta un tratat internaţional acceptat de catre state pentru a se putea stabili care situaţii de folosire a forţei în relaţiile mondiale dau dreptul la legitima apărare.
A doua excepţie reglementată expres de Carta Naţiunilor Unite este reprezentată de folosirea forţei cu autorizarea Consiliului de Securitate. Astfel, articolul 39 din Cartă cuprinde o prevedere cu caracter general care conferă Consiliului de Securitate competenţa de a califica o acţiune ca fiind o ameninţare contra păcii, o încălcare a păcii sau un act de agresiune. În conformitate cu acelaşi text, Consiliul va face recomandări sau va decide măsurile care trebuie adoptate în conformitate cu art. 41 şi 42, pentru restabilirea păcii şi securităţii. Principalele probleme care se ridică în aplicarea celor două articole menţionate sunt legate de întrebarea dacă autorizarea Consiliului de Securitate, în conformitate cu prevederile articolului 42, trebuie să fie expresă sau poate fi şi implicită.
Un exemplu de folosire a forţei a fost reprezentat de operaţiunea Furtună în Deşert, ca răspuns faţă de invadarea Kuweit-ului de către Irak, în 1990. Operaţiunea a fost considerată un punct de cotitură în dreptul internaţional. Secretarul General ONU preciza, în acest context, că invazia Irakului în Kuweit a fost primul caz de la fondarea organizaţiei când unul din statele membre a încercat să anexeze în mod complet un alt stat, şi, datorită acestui lucru, măsurile adpotate constutuie expresia practică a modului în care pacea şi securitatea ar trebui
menţinute pe plan internaţional.
Astfel, prin Rezoluţia nr. 660/1990, Consiliul de Securitate califică invadarea Kuweitului de către Irak ca reprezentând o încălcare a păcii şi cere imediat Irakului încetarea acţiunii.
Autorizarea folosirii forţei este realizată printr-o Rezoluţie subsecventă, respectiv Rezoluţia nr. 678/1990 prin care se autorizează “statele care cooperează cu guvernul kuweitian să adopte toate măsurile necesare” pentru a asigura retragerea imediată şi necondiţionată a trupelor irakiene din Kuweit şi pentru a restabili pacea şi securitatea în zonă.
Deşi nu acesta este sistemul conceput iniţial de autorii Cartei Naţiunilor Unite, se poate considera că este întrunit un consens la nivel internaţional, reflectat în Rezoluţiile nr. 660 şi 678, în sensul că acţiunile reglementate de articolul 42 vor fi întreprinse de statele member înseşi, şi nu de o forţă ONU, aşa cum este reglementat prin articolul 43 şi următoarele din Cartă.
Cazul Irak –1990- a fost singular, în sensul că autorizările privind folosirea forţei, ulterioare acestei date, nu au mai vizat înlăturarea unei acţiuni a unui stat împotriva altuia, ci în majoritatea cazurilor fie statul pe teritoriul căruia se desfăşurau operaţiunile a consimţit la acestea, fie că operaţiunile se desfăşurau contra unui grup implicat într-un conflict intern care nu a respectat unele condiţii de încetare a focului aprobate de ONU.[9]
O concluzie clară care se desprinde din cercetarea acestei practici internaţionale, este în sensul formulei utilizate pentru autorizarea expresă: toate măsurile necesare/toate mijloacele necesare. De asemenea, se constată existenţa unei practici importante în direcţia autorizării în cel puţin două etape, prima dintre acestea fiind reprezentată de calificarea situaţiei în conformitate cu prevederile articolului 39 din Cartă.
Există însă şi o categorie intermediară de mijloace de constrângere, fără folosirea forţei armate. Dreptul internaţional admite că, atunci când diferendele nu pot fi rezolvate utilizând mijloacele diplomatice, jurisdicţionale ori intermedierea organizaţiilor internaţionale, statul lezat poate recurge la unele măsuri limitate de constrângere împotriva celor care încalcă normele de drept internaţional. Acestea se aplică unilateral de către statele lezate, încadrându-se în noţiunea de “autoajutor”.[10]
În ce priveşte atribuţiile Consiliului de Securitate, acesta poate lua şi hotărâri cu caracter obligatoriu iar acestea pot viza; măsuri care nu implică folosirea forţei, ca de exemplu întreruperea totală sau parţială a relaţiilor economice şi a comunicaţiilor feroviare, maritime, aeriene, poştale etc. precum şi ruperea releaţiilor diplomatice, acestea având drept bază juridică art.41, Capitolul VII şi măsuri care implică folosirea forţei armate, asfel cum sunt prevăzute la art.42, în situaţiile în care Consiliul va considera că sunt necesare. Măsurile de aplicare a acestor decizii pot cuprinde demonstraţii, măsuri de blocadă şi alte operaţiuni executate cu categorii de forţe ale membrilor ONU, conform art.43. Acestea sunt obligate să pună la dispoziţia Consiliului de Securitate, la cerere şi în conformitate cu acordurile speciale, “forţe armate, asistenţa şi înlesnirile, inclusive dreptul de trecere, necesare pentru menţinerea păcii şi securităţii internaţionale”.
Consiliul de Securitate trebuie să constate existenţa uneia dintre situaţiile în care se aplică Capitolul VII din Carta şi paşii următori declanşării măsurilor pe care acesta le poate lua. Constatarea unei astfel de situaţii trebuie să se bazeze pe votul unanim al celor cinci membri permanenţi ai Consiliului de Securitate, plus a cel puţin patru membri nepermanenţi. În urma votului sunt adoptate unele măsuri provizorii, conform art.40, prin invitarea părţii interesate “să se conformeze măsurilor provizorii pe care le consideră necesare sau de dorit”.
Numai după această fază, Consiliul de Securitate poate trece la măsuri de constrângere şi poate hotărî, în conformitate cu art.41, într-o primă etapă, “măsuri care nu implică folosirea forţei armate”.
Complexitatea legitimei apărări în dreptul internaţional impune analizarea ei sub trei aspecte: (a) legitima aparare individuală; (b) legitima apărare colectivă; (c) legitima apărare în sistemul de securitate al ONU.
(a) Legitima apărare individuală
Imperfecţiunea dreptului internaţional în raport cu dreptul intern a făcut ca reacţia unui stat faţă de încălcarea drepturilor sale să se manifeste sub forma retorsiunilor, represaliilor şi a războiului, acţiuni incluse în ceea ce s-a numit autoajutor, autoaparare sau autoprotecţie.
Având o origine cutumiară, dar fiind consacrată convenţional în Carta ONU, legitima apărare este considerată individuală, dacă statul care recurge la ea este victima directă a unei agresiuni armate. Chiar în ipoteza în care două sau mai multe state sunt agresate de un stat sau o coaliţie de state, acţionând simultan sau succesiv, statele care se apară îşi exercită, întotdeauna, dreptul lor individual la legitimă apărare, deşi s-ar putea sprijini reciproc.
Recursul la legitima autoapărare nu este legitim decât pentru a face faţă unui pericol sigur şi iminent, reprezentat de o agresiune armată, fapt pentru care doctrina legitimei apărări preventive, prin care s-ar putea lua măsuri destinate să anticipeze un simplu pericol potenţial, este condamnată. Este însă de discutat, dacă terorismul de astăzi, organizat global, este un simplu pericol potenţial, iar războiul împotriva acestuia este pe deplin justificat.
Curtea Internaţională de Justiţie s-a referit, în mai multe rânduri, la acest drept natural al statelor, precizând, spre exemplu, că nu se poate concluziona definitiv dacă ameninţarea sau folosirea armelor nucleare ar fi licită sau ilicită într-o împrejurare extremă de legitimă apărare, în care ar fi în cauză chiar supravieţuirea unui stat.
Esenţa instituţiei juridice respective, constă în faptul că statul care trece la legitimă apărare individuală nu face decât să-şi exercite drepturile legale, nu comite infracţiuni internaţionale şi, în consecinţă, responsabilitatea sa internaţională nu va fi angajată.
Ca reacţie la o agresiune, legitima autoapărare pune probleme deosebite în ceea ce priveşte anterioritatea actului de agresiune, agresiunea indirectă şi proporţionalitatea dintre atac şi apărare, aşa cum se poate observa şi în situaţia din Orientul Mijlociu, ceea ce impune un control al comunităţii internaţionale asupra invocării dreptului de legitimă autoapărare individuală. Astfel, instituirea sistemului de securitate colectivă n-a suprimat dreptul statului de a-şi apăra supravieţuirea şi integritatea teritoriului prin utilizarea forţei, dar articolul 51 al Cartei, dispune că măsurile luate de state în exercitarea dreptului lor la autoapărare vor fi aduse imediat la cunostinţa Consiliului de Securitate şi nu vor afecta, în nici un fel, puterea şi îndatorirea acestuia de a întreprinde oricând acţiunile pe care le va socoti necesare pentru menţinerea sau restabilirea păcii şi securităţii internaţionale.
(b) Legitima apărare colectivă
Corolar al principiului fundamental al nerecurgerii la forţă şi la ameninţarea cu forţa, legitima apărare colectivă este prevazută tot în articolul 51 al Cartei ONU – bazându-se pe ideea de solidaritate internaţională în sancţionarea agresorului şi sprijinirea mutuală a victimei actelor de agresiune armată – dar are rădăcini istorice adânci în coaliţiile militare instituite ad-hoc la declanşarea unui atac sau în alianţele militare cu caracter de permanenţă. În acest caz, este vorba de principiul „unul pentru toţi si toţi pentru unul“, în sensul că, deşi nu e victima directă a atacului, statul care s-a aliat cu victima agresiunii va participa alături de acesta la lupta împotriva agresorului, legitimitatea acţiunii sale provenind nu numai dintr-un spirit de solidaritate internaţională, ci dintrun tratat de alianţă.
Conservarea instituţională a legitimei apărări colective la nivel regional s-a facut în capitolul VIII al Cartei ONU, care, în articolul 52, dispune că „nici o dispoziţie din prezenta Cartă nu se opune existenţei unor acorduri sau unor organisme regionale destinate a se ocupa cu problemele privind menţinerea păcii şi securităţii internaţionale care sunt susceptibile de acţiuni cu caracter regional, cu condiţia ca asemenea acorduri sau organisme, precum şi activitatea lor, să fie compatibile cu scopurile şi principiile ONU“. Ca şi în cazul legitimei apărări individuale, este reiterată obligaţia aliaţilor de a informa în permanenţă şi în totalitate Consiliul de Securitate asupra acţiunilor întreprinse sau preconizate în temeiul acordurilor regionale sau de către organismele regionale (articolul 54), dar şi posibilitatea Consiliului de Securitate de a folosi asemenea acorduri sau organisme pentru aplicarea acţiunilor de constrângere sub autoritate. Chiar dacă are un fundament juridic comun şi trăsături apropiate de legitima apărare individuală, apariţia unui stat terţ în ecuaţia juridică şi aşa destul de complicată dintre agresor şi apărător complică şi mai mult situaţia.
O mare parte a doctrinei juridice internaţionale, consideră că, legitima apărare poate fi colectivă numai dacă mai multe state sunt atacate sau dacă între statele respective există o relaţie de proximitate suficientă (care în trecut a fost una ideologică).
Realitatea şi persistenţa alianţelor militare, dar şi posibilitatea unor coaliţii ad-hoc au infirmat astfel de teorii, iar Curtea Internaţională de Justiţie a confirmat că există un drept la ripostă armată colectivă împotriva actelor de agresiune cu urmatoarele doua condiţii suplimentare faţă de legitima aparare individuală: cererea statului victimă a agresiunii armate şi declaraţia acestuia prin care se proclamă agresat. Nu e, deci, întâmplător că pactele de asistenţă mutuală reiau termenii articolului 51 al Cartei referindu-se, în special, la legitima apărare colectivă.
Aşa este şi cazul Tratatului Atlanticului de Nord din 1949, care, în articolul 5, prevede: „Părţile convin asupra faptului că un atac armat împotriva uneia sau mai multora dintre ele, petrecut în Europa sau America de Nord, va fi considerat drept un atac îndreptat împotriva tuturor părţilor semnatare şi, în consecinţă, convin asupra faptului că, dacă se petrece un asemenea atac, fiecare dintre ele, în exercitarea dreptului la legitimă apărare, individuală sau colectivă, recunoscut de articolul 51 al Cartei Natiunilor Unite, va acorda ajutor părţii sau părţilor astfel atacate, întreprinzând imediat, individual sau în acord cu celelalte părţi, orice acţiune pe care o va crede de cuviinţă, inclusiv folosirea forţei armate pentru restabilirea si asigurarea securităţii în regiunea Atlanticului de Nord“. În acelaşi articol este reiterată şi obligaţia aducerii imediate la cunostinţa Consiliului de Securitate a oricărui atac armat de această natură şi a măsurilor luate în consecintă, acestea încheindu-se când Consiliul de Securitate va întreprinde măsurile necesare pentru restabilirea şi menţinerea păcii şi securităţii internaţionale. Bineînţeles că dispoziţiile respective sunt în vigoare şi în contextul Noului Concept Strategic al NATO, cu menţiunea că, datorită globalizării ameninţărilor la adresa statelor membre, organizaţia va acţiona nu numai în spaţiul consacrat iniţial, ci oriunde în lume se vor produce riscuri la adresa securităţii lor, beneficiind, în acest scop, de o forţă de răspuns a NATO, interoperabilă, flexibilă şi avansată tehnologic. Legitima apărare colectivă nu desfiinţează legitima apărare individuală, astfel încât în sistemul NATO coexistă atât forţe comune, cât şi forţe naţionale de autoapărare.
(c) Legitima apărare în sistemul de securitate
al Organizaţiei Naţiunilor Unite
Creşterea conştiinţei apartenenţei la comunitatea mondială şi a sentimentului solidarităţii internaţionale a determinat crearea sistemului de securitate colectivă cu caracter universal în care orice recurs la forta armată contra unui stat interesează comunitatea internaţională în întregul ei. După cum am văzut deja, chiar în cazul legitimei apărări individuale şi colective este prevăzut primatul Consiliului de Securitate în gestionarea crizelor şi utilizarea forţei armate şi a măsurilor de constrângere; ceea ce înseamnă că securitatea colectivă ar fi trebuit să contrabalanseze sistemul anterior al securităţii internaţionale, fondat pe legitima apărare şi alianţe defensive. Într-un sistem în care străvechiul drept la război al statelor nu mai există, Consiliul de Securitate trebuie să joace conform Cartei ONU un rol primordial, în ceea ce priveşte: răspunderea principală în menţinerea păcii şi securităţii (art. 24); acceptarea şi executarea de către state a rezoluţiilor sale (art. 25); constatarea existenţei ameninţărilor contra păcii (art. 39); invitarea părţilor interesate să se conformeze măsurilor provizorii (art. 40); deciderea de măsuri care nu implică folosirea forţei armate (art. 41); întreprinderea oricăror măsuri necesare cu forţe armate (art. 42); obligaţia statelor de a-i pune la dispoziţie forţe armate (art. 43); asistarea Consiliului de Securitate de către un Comitet de Stat Major în toate problemele militare (art. 47) şi asocierea statelor pentru executarea măsurilor hotărâte de Consiliul de Securitate (art. 49).
În fapt, doar o parte a acestui sistem a putut fi pusă în practică, iar astăzi reconsiderarea sistemului universal de securitate colectivă este cerută tot mai insistent, face astfel necesară o nouă ordine politica şi juridică mondială, adaptată realităţilor şi ameninţărilor mileniului al treilea, inclusiv în domeniul legitimei apărări.
Chiar dacă sistemul universal de securitate colectivă n-a fost la înălţimea aşteptărilor generaţiilor de după cel de-al doilea război mondial, care s-ar fi vrut izbăvite de flagelul războiului, trebuie să recunoaştem că el a fost oglinda lumii, a statelor şi a oamenilor care au trăit în această perioadă, iar o atitudine realistă ne îndeamnă să credem că se vor găsi resurse pentru perfecţionarea lui tocmai prin analizarea critică a experienţelor uneori tragice, alteori fructuoase. Un exemplu pozitiv, în acest sens, îl constituie operaţiile de menţinere a păcii, în cadrul carora legitima apărare există într-o conotaţie specială, în sensul că regulile de angajare conţin posibilitatea utilizării forţei în caz de legitimă apărare, oarecum asemănător cu situaţiile prevăzute în dreptul intern al statelor; astfel, personalul militar al ONU poate folosi armele din dotare pentru a se apăra pe sine sau alţi membri ai ONU, ori persoane plasate sub protecţia lor, contra atacurilor directe, dar numai la ordinul unui ofiţer sau superior în grad aflat la faţa locului.
În concluzie, putem afirma că dreptul la legitimă apărare (individuală sau colectivă) este dreptul legitim, dar limitat în timp şi condiţionat în execuţie, la care se poate recurge numai atunci când un stat sau grup de state este obiectul unei agresiuni a unui alt stat sau grup de state. Dreptul de a angaja forţe într-o astfel de situaţie va continua însă până în momentul în care Consiliul de Securitate a luat măsurile necesare pentru menţinerea păcii şi securităţii.

